Wanneer jy eers ŉ ring aan jou vinger het, is daar baie ‘deal breakers’ waaroor mense jou maan. Jy moet probeer om nie die aantreklike kelnerin raak te sien nie en jy moet jou maat voor slaaptyd vergewe dat hy julle herdenking vergeet het. Maar saam met ŉ vebonde verhouding kom daar ook ‘n lys van sondes wat jy wel mág pleeg.
Baie mans beweer grappenderwys dat hulle al hul vryheid moes prysgee die dag toe hulle in die huwelikstrik getrap het. Dat daar nou soveel ‘moenies’ en baie min ‘mags’ is. Jy sal miskien verlig wees om te hoor dat jy baie ‘sondes’ kan aanwend om ‘n positiewe bydrae in jou huwelik te lewer.
Jy mag miskien nie die prikkelpop wat vir jou kos in die restaurant aandrae begeer nie, maar jy het 100% toestemming om jou eie vrou te begeer! Van die môre tot die aand. Carl Fuglein skryf: “Wellus, is wat jou in die moeilikheid kry wanneer dit met iemand is wat nié jou ‘partner’ is nie.” Dit is normaal en gesond om jou lewensmaat te begeer. Dit beteken dat hy vir jou onweerstaanbaar lyk – boepie en al. En dat jy vir hom sexy bly, selfs al lyk jou borste in ‘n opstootbra nie eens naastenby soos wat dit twintig jaar gelede sónder ‘n bra, gelyk het nie!
Jy mag nooit jou rykdom aan aardse besittings meet nie, maar jy mág maar skimp vir daardie Pandora armband ... Gary Chapman skryf in sy boek ‘Die Vyf Tale van die Liefde’: “As jou huweliksmaat se primêre liefdestaal geskenke is, kan jy geskenke in oorvloed gee.” Dit is in werklikheid een van die maklikste liefdestale wat daar is. Dit sal miskien beteken dat jy jou houding teenoor geld moet verander. Terwyl aardse besittings nooit gebruik mag word as die enigste middel om jul liefde aan mekaar te bewys nie, is dit soms ŉ goeie manier om jou maat te wys dat hy of sy regtig vir jou kosbaar is en dat jy nie te suinig is om hom of haar van tyd tot tyd te bederf nie! Gretigheid kan ook vertaal word dat ons maar mag gretig wees om aan mekaar se behoeftes te voldoen. Klein blykies van waardering, al is dit ‘n veldblommetjie wat jy pluk kan die wêreld se verskil maak in die feit dat jou maak weet jy het aan hom of haar gedink.